गुजरात : चार मज़दूर हुए परमाणु विकीरण के शिकार  
गुजरात के तापी ज़िले में मौजूद काकरापार एटॉमिक पावर स्टेशन से रेडिएशन का मामला सामने आया है।
गुजरात के तापी ज़िले में मौजूद काकरापार एटॉमिक पावर स्टेशन से रेडिएशन का मामला सामने आया है। पावर प्लांट के अधिकारियों ने इस बात की पुष्टि की है कि 30 मई को प्लांट में काम कर रहे चार मज़दूरों पर रेडिएशन का असर पड़ा है। यह मज़दूर रेडिएशन की जद में तब आए जब खर्च हो चुके ईंधन के बंडल रिलीज किए गए। यह चारों इन बंडलों की सफाई और पेंटिंग का काम कर रहे थे। प्लांट के डायरेक्टर पी के दत्ता ने इसे इंसानी चूक से होना वाला रेडिएशन बताया है। उन्होंने कहा कि जिन दो कमर्चारियों की गलती से यह रेडिएशन हुआ है उन्हें डूटी से हटाकर ट्रेनिंग के लिए भेज दिया गया है। हालांकि उन्होंने कहा कि इन मज़दूरों का सामना जिस स्तर के रेडिएशन से हुआ है वो काफी सामान्य है और इससे ज्यादा नुक़सान नहीं होता। यह मामला तब सामने आया जब रेडिएशन से प्रभावित चारों मज़दूरों ने डीएम के दफ्तर में जाकर मुआवज़े के तौर पर स्थायी नौकरी की मांग की।